Qimmatli qogʻozlar emissiyasi va emissiyaviy qimmatli qogʻozlar chiqarilishlarini davlat roʻyxatidan oʻtkazish qoidalariga oʻzgartirish va qoʻshimchalar kiritish toʻgʻrisida
(order, 2025-03-11)

Oʻzbekiston Respublikasining “Qimmatli qogʻozlar bozori toʻgʻrisida”gi Qonuni va Oʻzbekiston Respublikasi Prezidentining 2023-yil 2-sentabrdagi PQ-291-son “Kapital bozorini rivojlantirishning qoʻshimcha chora-tadbirlari toʻgʻrisida”gi qaroriga muvofiq buyuraman: 1. Oʻzbekiston Respublikasi Davlat mulki qoʻmitasi huzuridagi Qimmatli qogʻozlar bozori faoliyatini muvofiqlashtirish va nazorat qilish markazi bosh direktorining 2009-yil 16-iyuldagi 2009-40-son buyrugʻi (roʻyxat raqami 2000, 2009-yil 30-avgust) (Oʻzbekiston Respublikasi qonun hujjatlari toʻplami, 2009-y., 36-son, 394-modda) bilan tasdiqlangan Qimmatli qogʻozlar emissiyasi va emissiyaviy qimmatli qogʻozlar chiqarilishlarini davlat roʻyxatidan oʻtkazish qoidalariga ilovaga muvofiq oʻzgartirish va qoʻshimchalar kiritilsin. 2. Mazkur buyruq Oʻzbekiston Respublikasi Markaziy banki bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. 1. 1-bandning oʻn beshinchi xatboshisi quyidagi tahrirda bayon etilsin: “Qimmatli qogʻozlar markaziy depozitariysi — depo hisobvaraqlari boʻyicha qimmatli qogʻozlarni saqlashning, bunday qimmatli qogʻozlarga boʻlgan huquqlarni hisobga olishning va qimmatli qogʻozlar harakatining yagona tizimini taʼminlovchi tashkilot;”. 2. 22-bandda: ikkinchi xatboshi quyidagi tahrirda bayon etilsin: “emitentning bunday obligatsiyalar chiqarish toʻgʻrisida qaror qabul qilingan sanadagi oʻz kapitali miqdori doirasida, bundan ipotekani qayta moliyalashtirish tashkilotlari mustasno. Agar korporativ obligatsiyalar summasi emitentning oʻz kapitali miqdoridan oshsa, emitent oshgan summa uchun taʼminot berishi shart;”; oltinchi xatboshi quyidagi tahrirda bayon etilsin: “Bunda, korporativ obligatsiyalar quyidagi shartlarga rioya etgan holda joylashtiriladi:”; quyidagi mazmundagi oʻn ikkinchi va oʻn uchinchi xatboshilar bilan toʻldirilsin: “garov xati; ipotekani qayta moliyalashtirish tashkilotining banklarga nisbatan talab qilish huquqi;”; oʻn ikkinchi va oʻn uchinchi xatboshilar tegishli ravishda oʻn toʻrtinchi va oʻn beshinchi xatboshilar deb hisoblansin. 3. 24-band “chiqarilgan” degan soʻzdan keyin “(taʼminlanmagan)” degan soʻz bilan toʻldirilsin. 4. Quyidagi mazmundagi 291-band bilan toʻldirilsin: “291. Seriyali (obligatsiya dasturi asosida) obligatsiyalar dasturi (bundan buyon matnda obligatsiya dasturi deb yuritiladi) emitentga uning doirasida bir nechta obligatsiya emissiyalarini (ochiq yoki yopiq tarzda joylashtirish) ketma-ket chiqarish huquqini beradi. Obligatsiya dasturi doirasida joylashtiriladigan barcha chiqarilgan obligatsiyalar nominal qiymatlarining umumiy summasi obligatsiya dasturida koʻrsatilgan summadan oshmasligi kerak. Obligatsiya dasturi roʻyxatdan oʻtkazuvchi organ tomonidan roʻyxatga olinadi. Obligatsiya dasturida quyidagi maʼlumotlar koʻrsatiladi: emitentning vakolatli boshqaruv organi tomonidan obligatsiya dasturi boʻyicha qabul qilingan qaror; obligatsiya dasturi doirasidagi obligatsiyalarning turi va soni, ularni chiqarish shakli, nominal qiymati va umumiy hajmi; obligatsiya dasturining amal qilish muddati (ikki yildan oshmasligi lozim); obligatsiyalar chiqarilishining muomala muddatlari; obligatsiya dasturi doirasida joylashtiriladigan obligatsiyalar egalarining huquqlari; obligatsiyalar boʻyicha daromadlarni toʻlash tartibi va shartlari (obligatsiyalar boʻyicha daromadlar obligatsiya dasturi doirasida chiqariladigan har bir chiqarish boʻyicha emitentning vakolatli boshqaruv organi tomonidan bozor talab va takliflaridan kelib chiqib tasdiqlanadigan alohida qarorda (risolada) belgilanadi); obligatsiya dasturi doirasida joylashtiriladigan obligatsiyalar boʻyicha majburiyatlarni bajarish kafolatlari toʻgʻrisidagi maʼlumotlar; obligatsiya dasturi doirasida obligatsiyalarni joylashtirish shartlari; boshqa maʼlumotlar. Obligatsiya dasturi doirasidagi har bir chiqarish boʻyicha obligatsiyalar chiqarilishini tasdiqlash toʻgʻrisidagi qaror mazkur Qoidalarning 1a-ilovasida keltirilgan shaklda hamda risola ushbu Qoidalarning 40-bandida belgilangan talablarga muvofiq rasmiylashtiriladi. Obligatsiya dasturining amal qilish muddati 2 yildan oshmagan holda tasdiqlanadi. Obligatsiya dasturi doirasida chiqariladigan obligatsiyalarning joylashtirish muddati obligatsiyalar dasturining amal qilish muddatidan oshmasligi lozim. Obligatsiya dasturining amal qilish muddati tugaganidan soʻng dastur doirasida chiqarilmagan obligatsiyalarni chiqarish va joylashtirishga yoʻl qoʻyilmaydi.”. 5. 33-band quyidagi mazmundagi xatboshi bilan toʻldirilsin: “Obligatsiya dasturi mazkur Qoidalarning 1b-ilovasiga muvofiq axborotni oʻz ichiga olishi lozim.”. 6. 44-band quyidagi mazmundagi xatboshi bilan toʻldirilsin: “Mazkur bandning “g”, “d” va “e” kichik bandlaridagi hujjatlar obligatsiya dasturi doirasida chiqarilgan obligatsiyalarni davlat roʻyxatidan oʻtkazishda taqdim etilishi talab etilmaydi.”. 7. Quyidagi mazmundagi 441-band bilan toʻldirilsin: “441. Obligatsiya dasturini roʻyxatdan oʻtkazish uchun emitent roʻyxatdan oʻtkazuvchi organga quyidagi hujjatlarni taqdim etishi shart: a) quyidagilarni oʻz ichiga olgan obligatsiya dasturini roʻyxatdan oʻtkazishga ariza: emitentning nomi; emitentning yuridik manzili; obligatsiyalarning soni, koʻrinishlari va turlari; bir dona obligatsiyaning nominal qiymati; chiqarilishning umumiy hajmi; obligatsiya dasturini roʻyxatdan oʻtkazish boʻyicha hujjatlarni koʻrib chiqish uchun toʻlov summasi, toʻlov qogʻozi sanasi va raqami; emitentning masʼul xodimi haqidagi maʼlumot va uning aloqa maʼlumotlari; b) mazkur Qoidalarga muvofiq rasmiylashtirilgan obligatsiyalar dasturi (uch nusxada); g) obligatsiya dasturini qabul qilinganligini va uni tasdiqlanganligini tasdiqlovchi aksiyadorlarning yoki jamiyat ishtirokchilarining umumiy yigʻilishi bayonnoma nusxasi, agar mazkur qaror aksiyadorlik jamiyati kuzatuv kengashi tomonidan qaror qabul qilingan boʻlsa — ovoz berishda ishtirok etgan aksiyadorlik jamiyati kuzatuv kengashi aʼzolarining familiyasi, ismi, otasining ismi, imzosi koʻrsatilgan yigʻilish bayonnoma nusxasi; d) emitentning obligatsiyalar dasturini qabul qilish va tasdiqlash toʻgʻrisidagi qarori tasdiqlangan sanadan oldingi tugallangan yil davomida rentabellik, toʻlov qobiliyati, moliyaviy barqarorlik va likvidlik boʻyicha ijobiy koʻrsatkichlari mavjudligini tasdiqlovchi auditorlik tashkiloti xulosasining asl nusxasi (yoki tasdiqlangan nusxasi); e) emitentning obligatsiyalar dasturini qabul qilish va tasdiqlash toʻgʻrisidagi qarori tasdiqlangan sana uchun oʻz kapitali miqdorini (Oʻzbekiston Respublikasi milliy valyutasida) tasdiqlovchi auditorlik tashkiloti xulosasining asl nusxasi (yoki tasdiqlangan nusxasi); j) emitentning mustaqil reyting bahosi mavjud hujjat nusxasi. Bunda, emitentga reyting bahosini berish sanasi obligatsiya dasturini chiqarish toʻgʻrisidagi qaror qabul qilingan sanadan bir yildan oshmasligi kerak.”. 8. 47-band quyidagi mazmundagi ikkinchi xatboshi bilan toʻldirilsin: “Bunda taqdim etilgan hujjatlardagi vakolatli shaxslarning imzolari faksimil orqali qoʻyilishiga yoʻl qoʻyilmaydi.”. 9. 1a-ilova quyidagi mazmundagi 19-band bilan toʻldirilsin: “19. Mazkur chiqariluv uchun asos boʻlgan seriyali obligatsiyalar dasturi toʻgʻrisidagi maʼlumotlar (obligatsiya dasturi doirasida ilgari chiqarilgan va joylashtirilgan obligatsiyalar soni, umumiy hajmi, roʻyxatdan oʻtgan sana, raqami va hokazo):_______”. 10. Mazkur oʻzgartirish va qoʻshimchalarning ilovasiga muvofiq tahrirdagi 1b-ilova bilan toʻldirilsin. 11. 2b-ilova quyidagi mazmundagi 171-band bilan toʻldirilsin: “171. Mazkur chiqariluv asos uchun boʻlgan seriyali obligatsiyalar dasturi toʻgʻrisidagi maʼlumotlar (obligatsiya dasturi doirasida ilgari chiqarilgan va joylashtirilgan obligatsiyalar soni, umumiy hajmi, roʻyxatdan oʻtgan sana, raqami va hokazo):________”.